b'\n_START_ARTICLE_\nPubMed Central\n_START_PARAGRAPH_\nPubMed Central je brezpla\xc4\x8dna digitalna zbirka podatkov s celotnimi besedili znanstvene literature s podro\xc4\x8dja biomedicine in biosistemskih ved. Zrasla je iz spletnega iskalnega sistema za biomedicinsko literaturo  Entrez PubMed. PubMed Central je razvila Dr\xc5\xbeavna knji\xc5\xbenica za medicino ZDA (National Library of Medicine - NLM, del Nacionalnih in\xc5\xa1titutov za zdravje) kot spletni arhiv za biomedicinske revije._NEWLINE_Celotno besedilo vseh \xc4\x8dlankov v PubMed Central je na razpolago brezpla\xc4\x8dno za branje, z razli\xc4\x8dnimi dolo\xc4\x8dbami, kar se ponovne uporabe ti\xc4\x8de. Nekateri od sodelujo\xc4\x8dih zalo\xc5\xbenikov omogo\xc4\x8dajo prost dostop do \xc4\x8dlankov \xc5\xa1ele dolo\xc4\x8den \xc4\x8das po njih objavi (pogosto po \xc5\xa1est mesecih)._NEWLINE_Maja 2013 je arhiv vseboval ve\xc4\x8d kot 2,7 milijona \xc4\x8dlankov, letno raste za okrog 70.000 rokopisov na leto. Septembra 2004 je promet na PubMed Central, PubMed, in drugih z njima povezanih storitvah NLM zna\xc5\xa1al okoli 1300 zadetkov na sekundo, z obsegom 1,3 TB podatkov na dan.'